N á v r h

na zrušenie úloh p. č. 10, 11 a 12 na mesiac september 2002 z Plánu legislatívnych úloh vlády SR na rok 2002 schváleného uznesením vlády SR č. 1203 z 19. decembra 2001

Uznesením vlády SR č. 1203 z 19. decembra 2001 bola ministrovi zdravotníctva v bode C. uložená úloha vydať nariadenia vlády SR v nadväznosti na pripravovaný Zákon o prírodných liečivých zdrojoch, prírodných liečebných kúpeľoch a prírodných minerálnych vodách, ktorý mal nadobudnúť účinnosť 1. marca 2002.

Úloha sa týkala materiálov :

-	Návrh nariadenia vlády SR, ktorým sa vyhlasuje kúpeľné miesto Piešťany a určia sa hranice kúpeľného územia

-	Návrh nariadenia vlády SR, ktorým sa vyhlasuje kúpeľné miesto Rajecké Teplice  a určia sa hranice kúpeľného územia

-	Návrh nariadenia vlády SR, ktorým sa vyhlasuje kúpeľné miesto Vyšné Ružbachy  a určia sa hranice kúpeľného územia

Dôvodom predloženia nariadení vlády SR bolo upraviť aktualizovanie hraníc kúpeľných území – Piešťany, Rajecké Teplice a Vyšné Ružbachy s ohľadom na zabezpečenie poskytovania kúpeľnej starostlivosti a vytvorenie podmienok pre rozvoj kúpeľných miest z hľadiska kúpeľnej funkcie a ďalších funkcií sídelného útvaru.

Vzhľadom na to, že Zákon o prírodných liečivých zdrojoch, prírodných liečebných kúpeľoch a prírodných minerálnych vodách nebude v Národnej rade SR prerokovaný v II. volebnom období, realizovanie vykonávacích predpisov je bezpredmetné.